Is-saltna ta' Amasija Amasija kellu ħamsa u għoxrin sena meta beda jsaltan; u saltan f'Ġerusalemm għal disgħa u għoxrin sena u ommu kien jisimha Ġeħogħaddan minn Ġerusalemm. U għamel is-sewwa f'għajnejn il-Mulej, imma mhux b'qalbu kollha. Ġara li, malli saħħaħ is-saltna f'idejh, qatel il-qaddejja tiegħu li kienu qatlu lis-sultan missieru; imma lil uliedhom ma qatilhomx, skont ma hemm miktub fil-liġi fil-Ktieb ta' Mosè fejn il-Mulej ordna u qal: "Ma jmutux il-missirijiet għall-ulied, u l-ulied ma jmutux għall-missirijiet, imma kulħadd imut għal dnubu." Il-gwerra kontra Edom U Amasija ġabar 'il Ġuda, u qassamhom skont id-djar ta' missirijiethom, bil-fizzjali tal-eluf u l-kapijiet tal-mijiet għal Ġuda u Benjamin kollha; u għaddhom ilkoll minn għoxrin sena 'l fuq, u sab li kien hemm tliet mitt elf ruħ magħżula, tajbin għall-gwerra, li kellhom il-ħila jużaw il-lanza u t-tarka. U qabbad mitt elf gwerrier qalbieni minn Iżrael b'mitt talent tal-fidda. U ġie għandu bniedem ta' Alla u qallu: "O Sultan, tħallix jiġi miegħek l-eżerċtu ta' Iżrael għax il-Mulej mhuwiex ma' Iżrael, ilkoll ulied Efrajm. Imma jekk inti tmur, agħmel il-ħila u tqabad waħdek, inkella Alla jixħtek fl-art quddiem l-għedewwa tiegħek, għax Alla għandu l-ħila li jgħin jew ifixkel." U Amasija wieġeb lill-bniedem ta' Alla: "U x'nagħmel għall-mitt talent li tajt għall-eżerċtu ta' Iżrael?" U l-bniedem ta' Alla wieġbu: "Il-Mulej jista' jagħtik ħafna aktar minn dan." Imbagħad Amasija bagħat lura l-eżerċtu li kien ġie għandu minn Efrajm. U xegħlu bl-għadab għal Ġuda, u marru lura f'pajjiżhom b'dagħdigħa u saħna fuqhom. U Amasija għamel il-qalb, u ħareġ bin-nies tiegħu, u telaq lejn Wied il-Melħ, u darab għaxart elef minn ulied Xegħir. U wlied Ġuda qabdu għaxart elef oħra ħajjin, u ħaduhom fuq il-quċċata ta' blata, u waddbuhom għal isfel minn fuq il-quċċata tal-blata, u tfarrku lkoll. U n-nies tal-eżerċtu, li Amasija kien bagħat lura biex ma jmorrux miegħu għall-gwerra, inxteħtu għal fuq l-ibliet ta' Ġuda mis-Samarija sa Betħoron, u qatlu tlitt elef ruħ, u qabdu priża kbira. Ġara li wara li Amasija kien ġie lura mill-qerda tal-Edumin, ġieb l-allat ta' wlied Xegħir u għamilhom allat tiegħu, u beda jadurahom u jaħraq l-inċens quddiemhom. U l-Mulej xegħel bil-korla għal Amasija, u bagħatlu profeta u qallu: "Għaliex fittixt l-allat tal-poplu li ma rnexxilhomx jeħilsu l-poplu tagħhom minn idejk?" Hu u jitkellem, Amasija qallu: "Jaqaw għamilniek kunsillier tas-sultan? Biżżejjed! Għax tridhom joqtluk?" U l-profeta ma tkellimx aktar, imma qallu: "Naf li Alla għamel il-ħsieb li jeqirdek għax għamilt dan, u ma smajtx mill-parir tiegħi." Gwerra bejn Ġuda u Iżrael Imbagħad Amasija, sultan ta' Ġuda, ħa parir u bagħat jgħid lil Ġowas bin Ġeħowaħaż, bin Ġeħu, sultan ta' Iżrael: "Ejja ħa niltaqgħu wiċċ imb wiċċ." U Ġowas, is-sultan ta' Iżrael, bagħat jgħid lil Amasija, sultan ta' Ġuda, u qallu: "Il-ħorfox tal-Libanu bagħat jgħid liċ-ċedru li hemm fil-Libanu u qallu: 'Agħtini 'l bintek għal ibni b'martu.' Imma għaddew il-bhejjem selvaġġi li hemm fil-Libanu u għaffġu l-ħorfox. Int għedt: 'Ara, jien kissirt lil Edom,' u qalbek tkabbret bil-glorja! Issa oqgħod f'darek. Għaliex tistieden il-gwaj biex titlef, int u Ġuda miegħek?" Imma Amasija ma semax; għax minn Alla kien ġej li jagħtihomlu f'idejh, għax kienu fittxew lill-allat ta' Edom. U Ġowas, sultan ta' Iżrael, tala' u ltaqgħu wiċċ imb wiċċ, hu u Amasija, sultan ta' Ġuda, f'Betxemex li hemm f'Ġuda. U Ġuda tħarbat quddiem Iżrael, u ħarbu, kulħadd lejn l-għarix tiegħu. U Ġowas, sultan ta' Iżrael, qabad f'idejh lil Amasija, sultan ta' Ġuda, bin Ġowas, bin Aħażija, f'Betxemex u ġiebu f'Ġerusalemm. Hemm fetaħ tiċrita ta' erba' mitt driegħ fil-ħajt ta' Ġerusalemm minn bieb Efrajm sal-bieb tal-kantuniera. U ħa d-deheb kollu, u l-fidda, u t-tagħmir kollu li kien jinsab fit-tempju ta' Alla, li kienu għand Għobededom, u t-teżori tal-palazz tas-sultan flimkien ma' xi rġiel b'rahan, u raġa' lura lejn Samarija. U Amasija bin Ġowas, sultan ta' Ġuda, għex ħmistax-il sena wara l-mewt ta' Ġowas bin Ġeħowaħaż, sultan ta' Iżrael. U l-bqija tal-ġrajja ta' Amasija, mill-bidu sal-aħħar, jinsabu miktuba fi Ktieb is-Slaten ta' Ġuda u Iżrael. U mindu warrab Amasija minn wara l-Mulej, għamlu konfoffa kontra tiegħu f'Ġerusalemm, u hu ħarab lejn Lakis, u bagħtu nies warajh f'Lakis u qatluh hemm. Ġarrewh fuq iż-żwiemel, u difnuh ma' missirijietu fil-belt ta' Ġuda .